Fra i dag kan danske borgere skifte personnummer, hvis de ønsker at leve som det modsatte køn.

Dermed bliver Danmark et af de førende lande, når det kommer til transkønnedes rettigheder.

Læs også : Kira kan nu også blive kvinde på papiret

Fra fødslen får vi tildelt et CPR-nummer, som fortæller, om vi er en pige eller en dreng. Dette nummer skaber ofte problemer for transkønnede, fordi det øvrige samfund kan have svært ved at forstå, hvorfor transkønnedes personlige dokumenter ikke stemmer overens med deres udseende.

Danmark fik hård kritik fra Amnesty

Danmark har dog ikke altid været i front, når det gælder transkønnedes rettigheder og kår.

Feature Du kan høre hele Kiras historie i P1 Feature tirsdag kl. 15.03.

I februar i år udkom Amnesty International med rapporten "The State Decides Who I Am. Lack of Legal Gender Recognition for Transgender People in Europe".

Af den fremgik det, at Danmark var et af de vesteuropæiske lande, som behandlede transkønnede dårligst - blandt andet fordi man skulle have stillet den psykiatriske diagnose "transseksuel" og lade sig kastrere for at kunne få lov til at leve som det modsatte køn på papiret.

Det fik flere politikere op af stolen, og den 11. juni i år vedtog Folketinget lovændringen om det juridiske kønsskifte.